**ארלינגטון** (באנגלית: **Arlington**) היא עיר במחוז טראנט שבמדינת טקסס, ארצות הברית. זו העיר השביעית בגודלה בטקסס וה-50 בארצות הברית כולה, עם 394,266 תושבים (נכון למפקד האוכלוסין של ארצות הברית 2020). 
העיר נמצאת כ-20 קילומטר מזרחית ממרכז העיר פורט וורת' וכ-32 ק"מ מערבית למרכז העיר דאלאס, ויחדיו יוצרות שלוש הערים מטרופלין.

בעיר מספר מוקדי משיכה ציבוריים: אוניברסיטת טקסס בארלינגטון, קבוצת הבייסבול טקסס ריינג'רס, אצטדיון AT&T המקורה עם 80,000 מקומות ישיבה, מרכז ארגון מנסה בארצות הברית ופארק השעשועים סיקס פלאגס המקורי - "סיקס פלאגס אובר טקסס".

העיר נוסדה באופן רשמי בשנת 1876, אם כי התיישבות אירופאית במקום החלה כבר בשנות ה-40 של המאה. בשנת 1925 הוערכה האוכלוסייה ב-3,031 תושבים והגיעה ל-4,000 לפני מלחמת העולם השנייה. פתיחת מפעל של ג'נרל מוטורס בעיר גרם לזינוק באוכלוסייה בין השנים 1950–1990, עם אחוז גידול האוכלוסייה מהגבוהים ביותר בארצות הברית כולה. הגידול נמשך, אם כי בקצב מתון יותר, עד ימינו.

גאוגרפיה
--------

ארלינגטון שוכנת בצפון טקסס, ברום של מעט פחות מ-200 מ'. נהר טריניטי ויובלו נחל ג'ונסון זורמים בתחומיה. שטחה הכולל של העיר הוא כ-258 קמ"ר, וצפיפות האוכלוסייה נמוכה יחסית, פחות מ-1500 נפש לקמ"ר. 

האקלים הוא אקלים סובטרופי גשום, הקיץ חם ולח, עם טמפרטורות שמגיעות עד ל-35 מעלות באופן טיפוסי. החורף מתון, הטמפרטורה בחודש הקר ביותר, ינואר, אינה יורדת בדר"כ מתחת לאפס. החודש הגשום ביותר הוא מאי אך גשם בכמות משמעותית יורד בכל חודשי השנה, וסך המשקעים השנתי הממוצע היא 1007 מ"מ. העיר נפגעת לעיתים מסופות טורנדו.

דמוגרפיה
--------

במפקד האוכלוסין של 2010 נמנו בעיר 365,438 תושבים, גידול של כ-10% לעומת המפקד הקודם ב-2000, ב-133,072 משקי בית. כ-59% מן התושבים היו לבנים, 18.8% אפריקנים אמריקנים, כ-6.8% אסייתים, 3.3% משני גזעים או יותר וכ-12% ממוצא אחר. היספנים, מכל גזע, היוו 27.4% מן האוכלוסייה. הגיל החציוני היה 32, צעיר ב-5.2 שנים מן הממוצע הארצי.

ההכנסה החציונית למשק בית ב-2011 נאמדה ב-$50,655, בדומה לארצות הברית כולה.

במפקד האוכלוסין של 2020 מנתה אוכלוסיית העיר ב-394,266 נפש.

ספורט
-----

בעיר שוכנים כמה אצטדיוני ספורט גדולים ופועלים בה מספר מועדוני ספורט מקצועני. קבוצת הבייסבול טקסס ריינג'רס עברה לעיר ב-1972 ואצטדיון גלוב לייף הוא אצטדיון הבית שלה. ב-2013 העסיק המועדון 1,881 עובדים בארלינגטון, והיה המעסיק התשיעי בגודלו.

מתחם אצטדיון AT&T שנחנך סמוך לאצטדיון הבייסבול של הריינג'רס ב-2009, בעלות של 1.15 מיליארד דולר, הוא אחד הגדולים והיקרים בארצות הברית. המתחם כולל מתקני פוטבול, כדורסל, כדורגל, איגרוף, ספורט מוטורי, רודיאו וענפים נוספים, ונערכים גם הופעות מוזיקה ואירועי בידור. תושבי העיר הצביעו בעד העלאת מיסים עירוניים שונים כדי לממן את חלקה של העירייה בבנייתו. האצטדיון משמש כאצטדיון הבית של הדאלאס קאובויס, קבוצת הפוטבול מה-NFL, וכן נערכו בו מספר אירועי ספורט לאומיים כגון משחק האולסטאר של ה-NBA והסופרבול.

חינוך
-----

אוניברסיטת טקסס בארלינגטון היא השלישית בגודלה בטקסס, ולמדו בה 40,000 סטודנטים ב-2016. מלבדה קיימים בעיר כמה מוסדות חינוך על-יסודי פרטיים, ומכללה קהילתית.

תחבורה
------

מגרשי חנייה סמוך לאצטדיון AT&T. בהיעדר תחבורה ציבורית, מגיעים הצופים לאצטדיון ברכב פרטי, ונדרשים עשרות אלפי מקומות חנייה כדי לשרתם
התחבורה בארלינגטון מבוססת כמעט בלעדית על הרכב הפרטי. ארלינגטון הייתה במשך שנים רבות העיר הגדולה ביותר בארצות הברית ללא מערכת תחבורה ציבורית. בשנים 1980 עד 2013 דחו הבוחרים בעיר שלוש הצעות להפעיל בה קווי תחבורה ציבורית. בשנת 2013 החל ניסוי במערכת תחבורה ציבורית מצומצמת בגודלה, בת קו אחד בלבד, שנמשך כשנתיים. בדצמבר 2017 החל לפעול בחלק מן העיר שירות של תחבורה שיתופית לפי דרישה, שמפעילה חברת ויה (Via). בשנה הראשונה לפעילותו נמנו בו 85,000 נוסעים. העירייה והשלטון הפדרלי מממנים את השירות ב-1.8 מיליון דולר לשנה, ועלות נסיעה בודדת היא 3 דולרים. בתום שנת פעילות חודש החוזה עם החברה לשנה נוספת וצי כלי הרכב גדל מ-13 ל-15.

ארלינגטון שוכנת בהצטלבות שני כבישים בין-מדינתיים, I-20 ו-I-30, ומספר כבישים מהירים נוספים עוברים בה. בתחומי העיר מצוי שדה תעופה קטן למטרות תעופה כללית, המשמש בין היתר את חברת בל הליקופטר. מסילת רכבת של יוניון פסיפיק עוברת בעיר אך אין בה תחנות לרכבות נוסעים.

קישורים חיצוניים
----------------

ויקישיתוף מדיה וקבצים בנושא **ארלינגטון** בוויקישיתוף
* 

* אתר האינטרנט הרשמי של ארלינגטון (באנגלית)
* ארלינגטון, באתר אנציקלופדיה בריטניקה (באנגלית)

הערות שוליים
------------

1. ↑  "City of Arlington CAFR" (PDF). *Arlington-tx.gov*. נבדק ב-27 באוגוסט 2017. `{{cite web}}`:  (עזרה)
2. ↑  ארלינגטון - עיר הריינג'רס, ללא מערכת תחבורה ציבורית, *San Francisco weekly*‏ 29 באוקטובר 2010
3. ↑  "ארלינגטון משיקה מערכת תחבורה ציבורית", הסטאר-טלגרם, 19 באוגוסט 2013.
4. ↑  "ארלינגטון כעת עם קו אוטובוס", האובזרבר, 19 באוגוסט 2013
5. ↑  Arlington’s Via Rideshare Transportation Program to Continue in 2019, ‏ 6 בדצמבר 2018

| דגל טקססדגל טקסס מדינת טקסס |
| --- |
| בירת המדינה | אוסטין |  |
| אזורים גאוגרפיים | ביג בנד • עמק ריו גראנדה • מטרופולין דאלאס-פורט וורת'-ארלינגטון |
| היישובים הגדולים ביותר | יוסטון • סן אנטוניו • דאלאס • אוסטין • פורט וורת' • אל פאסו • ארלינגטון • קורפוס כריסטי • פלאנו • לארדו • לאבק • גרלנד • אירווינג • אמרילו • גרנד פריירי • בראונסוויל • פסדינה • מקיני • מסקיט • קילין |
| נושאים נוספים | מחוזות • סמלים • היסטוריה • דמוגרפיה • יהדות טקסס |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561792705171
* GND: 4352237-3
* LCCN: n79059512
* MusicBrainz: bc468dff-11c5-47d0-b5f3-353acbcd14c0
* NKC: ge710936
* SUDOC: 149775229
* VIAF: 144873168
* WorldCat: lccn-n79059512

 |